b'\n_START_ARTICLE_\nAlberto Guerrero\n_START_PARAGRAPH_\nAlberto Guerrero (6. helmikuuta 1886 La Serena, Chile \xe2\x80\x93 7. marraskuuta 1959 Toronto, Ontario, Kanada) oli chilel\xc3\xa4is-kanadalainen pianisti, s\xc3\xa4velt\xc3\xa4j\xc3\xa4 ja musiikkipedagogi. H\xc3\xa4n opiskeli aluksi \xc3\xa4itins\xc3\xa4 ja veljens\xc3\xa4 Danielin johdolla, muutoin h\xc3\xa4n oli itseoppinut. _NEWLINE_Guerrero loi uraa pianistina sek\xc3\xa4 operettien ja zarzuelojen s\xc3\xa4velt\xc3\xa4j\xc3\xa4n\xc3\xa4 Chiless\xc3\xa4. H\xc3\xa4n kohtasi New Yorkissa pianisti Mark Hambourgin ja sai samalla Torontosta tarjouksen ryhty\xc3\xa4 opettamaan Hambourg-konservatoriossa ja soittamaan Hambourg-triossa. 32-vuotias Guerrero hyv\xc3\xa4ksyi tarjouksen ja j\xc3\xa4tti synnyinmaansa. Ensimm\xc3\xa4isen konserttinsa solistina Kanadassa Guerrero piti 2. joulukuuta 1918 Massey-salissa._NEWLINE_Guerrero siirtyi Hambourg-konservatoriosta vuonna 1922 The Royal Conservatory of Musiciin, jossa ty\xc3\xb6skenteli kuolemaansa saakka. H\xc3\xa4n ty\xc3\xb6skenteli 1940-luvun lopusta l\xc3\xa4htien my\xc3\xb6s Toronton yliopiston musiikkitiedekunnassa. H\xc3\xa4nen varhaisimpiin oppilaisiinsa kuului tuleva tunnettu kapellimestari Reginald Stewart. Muita oppilaita olivat William Aide, John Beckwith, Helmut Blume, Gwendolyn Duchemin, Ray Dudley, Dorothy Sandler Glick, Glenn Gould, Guerreron oma toinen vaimo Myrtle Rose Guerrero, Stuart Hamilton, Paul Helmer, Horace Lapp, Edward Laufer, Gordana Lazarevich, Pierrette LePage, Edward Magee, Ursula Malkin, Bruce Mather, John McIntyre, Gordon McLean, Oskar Morawetz, Arthur Ozolins, George Ross, R. Murray Schafer, Oleg Telizyn, Malcolm Troup, Neil Van Allen ja Ruth Watson Henderson._NEWLINE_Guerrero soitti ohjelmistoa Henry Purcellin teoksista Les Six -ryhmittym\xc3\xa4n tuotantoon. H\xc3\xa4n esiintyi usein triona viulisti Frank Blachfordin ja sellisti Leo Smithin kanssa, my\xc3\xb6hemmin viulisti Harold Sumbergin ja sellisti Cornelius Ysselstynin kanssa. Yli vuosikymmenen ajan h\xc3\xa4n toimi Five Piano Ensemblen j\xc3\xa4senen\xc3\xa4. H\xc3\xa4n teki monia konserttoesiintymisi\xc3\xa4 Toronton sinfoniaorkesterin ja useiden radio-orkestereiden kanssa. H\xc3\xa4n esiintyi usein CBC:lle ja piti sille viimeisen resitaalinsa vuonna 1952. Kanadassa asuessaan h\xc3\xa4n ei juuri jatkanut Chiless\xc3\xa4 arvostettua s\xc3\xa4vellysty\xc3\xb6t\xc3\xa4\xc3\xa4n.'